text: Cléomadès dist que savoir
   Veut dou cheval se tel povoir
   A en lui comme dit leur a.
   Dist Crompars : "Vous le saurez jà.
   Et, se vous voulez esprouver
   Le chevalet et sus monter,
   Assez tost saurez vraiement
   Se je di voir ou se je ment ;
   Et, se trouvez sui en mençongne,
   J'otro c'on me face vergongne,
   Car je l'arai bien desservi."
   Dist Cléomadès : "Je l'otri ;
   PageV01P076
   Sus monterai, comment qu'il aille,
   Ce vous ai je en couvent, sans faille.
   Tout maintenant essaierai
   Le cheval, plus n'arresterai."
   De ce mot fu Crompars moult liez,
   Car bien pensoit c'or iert vengiez
   De Cléomadès se il puet ;
   Car de cuer la venjance vuet,
   Car moult crueus et fel estoit,
   Sa façon par droit le devoit.
  